CELEX: 32022D0907
Language: sl
Date: 2022-06-01 00:00:00
Title: Izvedbeni sklep Komisije (EU) 2022/907 z dne 1. junija 2022 o zahtevku za prijavo evropske državljanske pobude „Good Clothes, Fair Pay“ („Kakovostna oblačila, pravično plačilo“) v skladu z Uredbo (EU) 2019/788 Evropskega parlamenta in Sveta (Besedilo v angleškem jeziku je edino verodostojno)

10.6.2022   
               
               
                  SL
               
               
                  Uradni list Evropske unije
               
               
                  L 157/13
               
            
         IZVEDBENI SKLEP KOMISIJE (EU) 2022/907
         z dne 1. junija 2022
         o zahtevku za prijavo evropske državljanske pobude „Good Clothes, Fair Pay“ („Kakovostna oblačila, pravično plačilo“) v skladu z Uredbo (EU) 2019/788 Evropskega parlamenta in Sveta
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Komisiji je bil 4. aprila 2022 predložen zahtevek za prijavo evropske državljanske pobude „Good Clothes, Fair Pay“.
                  
               
                     (2)
                  
                  
                     Organizatorji s to pobudo Komisijo pozivajo, naj predlaga zakonodajo, ki bo od podjetij v sektorju oblačil in obutve zahtevala, da s primerno skrbnostjo zagotovijo dostojno plačilo v svoji dobavni verigi, da se tako dosežejo naslednji cilji: (a) dopolnitev in nadgradnja okvira EU za trajnostno upravljanje podjetij in direktive EU o ustreznih minimalnih plačah; (b) obveznost podjetij, da opredelijo, preprečujejo in blažijo škodljive učinke na človekovo pravico do dostojnega plačila, svobodo združevanja in pravico do kolektivnih pogajanj; (c) zmanjšanje revščine v Uniji in po svetu s posvečanjem posebne pozornosti položaju žensk, migrantov in delavcev v prekarnih oblikah dela ter boju proti delu otrok; (d) prepoved nepoštenih trgovinskih praks, ki povzročajo dejansko in potencialno škodo delavcem v sektorju oblačil in obutve ali k njej prispevajo, ter spodbujanje nabavnih praks iz sistema pravične trgovine; (e) zagotovitev pravice potrošnikov do obveščenosti o podjetjih v sektorju oblačil in obutve; (f) izboljšanje preglednosti in odgovornosti podjetij v sektorju oblačil in obutve.
                  
               
                     (3)
                  
                  
                     Priloga k pobudi vsebuje dodatne podrobnosti o vsebini, ciljih in ozadju pobude. Organizatorji trdijo, da zakonsko določena minimalna plača v številnih državah članicah predstavlja le majhen odstotek plačila, ki zagotavlja dostojno življenje, in da v državah z obsežno proizvodnjo oblačil zakonsko določena minimalna plača v povprečju znaša manj kot 50 % zneska, potrebnega za financiranje osnove za dostojno življenje. V zvezi s tem se sklicujejo na Splošno deklaracijo človekovih pravic in 7. člen Mednarodnega pakta o ekonomskih, socialnih in kulturnih pravicah, ki vsebujeta pravico do plačila, ki delavcem in njihovim družinam zagotavlja najmanj človeka dostojen obstoj. Organizatorji navajajo, da bi z zagotovitvijo dostojnega plačila v sektorju oblačil in obutve prispevali k uresničevanju ciljev agende za trajnostni razvoj do leta 2030 (2), torej k izkoreninjenju revščine, enakosti spolov, dostojnemu delu ter trajnostni proizvodnji in potrošnji. Poleg tega poudarjajo, da bi z bojem proti nizkim plačam odpravili enega od glavnih vzrokov dela otrok, kar je v skladu z zavezo Komisije glede odprave dela otrok, ki mora biti po navedbah Komisije na prvem mestu na vseh relevantnih področjih politike. Od zadevnih podjetij bi bilo treba zahtevati, da spremljajo napredek, dosežen z blažilnimi ukrepi v okviru njihove obveznosti primerne skrbnosti, in o njem poročajo. Organizatorji navajajo, da lahko Komisija priporoči ustrezne in legitimne metode za določanje dostojnega plačila, ki se nato lahko upoštevajo pri pogajanjih o plačah v sektorju. Poleg tega pozivajo k sprejetju zakonodaje za boj proti nepoštenim trgovinskim praksam v tem sektorju na podlagi Direktive (EU) 2019/633 Evropskega parlamenta in Sveta (3).
                  
               
                     (4)
                  
                  
                     Organizatorji nazadnje v prilogi pozivajo k večji preglednosti v sektorju: podjetja bi morala biti zavezana objaviti nekatere informacije o proizvodnji iz svojih dobavnih verig, potrošniki pa bi morali imeti pravico do obveščenosti o dejanskih in potencialnih škodljivih učinkih, povezanih s plačami in prekarnimi oblikami dela. Organizatorji so v podporo pobudi predložili osnutek predloga direktive, ki zajema številne elemente, potrebne za doseganje navedenih ciljev.
                  
               
                     (5)
                  
                  
                     Kar zadeva cilje pobude, je Komisija pooblaščena, da predloži predlog pravnega akta, ki od podjetij, dejavnih v sektorju oblačil in obutve, zahteva, da na podlagi členov 50 in 114 Pogodbe s primerno skrbnostjo zagotovijo dostojno plačilo v svoji dobavni verigi.
                  
               
                     (6)
                  
                  
                     Iz navedenih razlogov noben del pobude ni očitno zunaj okvira, v katerem ima Komisija pristojnost za predložitev predlogov pravnih aktov Unije za namen izvajanja Pogodb.
                  
               
                     (7)
                  
                  
                     Navedena ugotovitev ne posega v oceno, ali bi bili v tem primeru izpolnjeni konkretni dejanski in vsebinski pogoji, ki se zahtevajo za ukrepanje Komisije, vključno s skladnostjo z načeloma sorazmernosti in subsidiarnosti ter združljivostjo s temeljnimi pravicami.
                  
               
                     (8)
                  
                  
                     Skupina organizatorjev je predložila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, ter imenovala kontaktni osebi v skladu s členom 5(3), prvi pododstavek, navedene uredbe.
                  
               
                     (9)
                  
                  
                     Pobuda ni očitno žaljiva, neresna ali šikanozna niti ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, zapisanimi v Listini Evropske unije o temeljnih pravicah.
                  
               
                     (10)
                  
                  
                     Pobudo „Good Clothes, Fair Pay“ bi bilo zato treba prijaviti.
                  
               
                     (11)
                  
                  
                     Ugotovitev, da so pogoji za prijavo v skladu s členom 6(3) Uredbe (EU) 2019/788 izpolnjeni, ne pomeni, da Komisija potrjuje resničnost navedb v pobudi, za katero je izključno odgovorna skupina organizatorjev pobude. Vsebina pobude izraža le stališča skupine organizatorjev in se nikakor ne more šteti za stališče Komisije –
                  
               SPREJELA NASLEDNJI SKLEP:
         
            Člen 1
            Evropska državljanska pobuda „Good Clothes, Fair Pay“ se prijavi.
         
         
            Člen 2
            Ta sklep je naslovljen na skupino organizatorjev državljanske pobude „Good Clothes, Fair Pay“, ki jo kot kontaktni osebi zastopata Maeve GALVIN in Kirsten KOSSEN.
         
         
            V Bruslju, 1. junija 2022
            
               
                  Za Komisijo
               
               Věra JOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.
         
            (2)  Resolucija Generalne skupščine Združenih narodov 70/1, Spreminjamo naš svet: agenda za trajnostni razvoj do leta 2030, A/RES/70/1 (25. september 2015).
         
            (3)  Direktiva (EU) 2019/633 Evropskega parlamenta in Sveta z dne 17. aprila 2019 o nepoštenih trgovinskih praksah med podjetji v verigi preskrbe s kmetijskimi in živilskimi proizvodi (UL L 111, 25.4.2019, str. 59).